Hans Andersen (V), 2013-04-23:
Vi synes sådan set, at forsørgelsessystemet er fornuftigt.
Der er ikke mange lande i verden, der har et forsørgelsessystem, som vi har i Danmark.
Der er ikke nogen lande overhovedet, der bruger så mange penge på en aktiv beskæftigelsespolitik, som vi gør i Danmark.
Jeg tror, hvis vi tæller det hele sammen, at vi bruger i omegnen af 20 mia. kr. på netop at hjælpe ledige med at blive mere opkvalificerede, med at komme tættere på arbejdsmarkedet og komme ud og få job.
Der er ingen andre steder i verden, hvor man bruger så mange penge på det.
Vi kan diskutere, om vi bruger dem godt nok, det vil jeg meget gerne være med til, men at påstå, at vi ingenting gør, er simpelt hen ikke korrekt.
Vi gør sådan set meget, og vi skal gerne gøre mere, men de penge, vi allerede bruger i øjeblikket, kan vi godt bruge bedre.
Tak for det.
Beslutningsforslag nr. B 85, som vi behandler her i dag, handler om opgørelse af dagpengesatser i timer.
Jeg vil bare til en begyndelse afsløre, at Venstre ikke kan støtte det her beslutningsforslag.
Vi står ved den genopretningspakke, som vi lavede i 2010.
Det mener vi sådan stadig væk skal have fokus.
Vi synes, det er det mest relevante og mest presserende at diskutere i øjeblikket frem for at diskutere ændringer i dagpengesystemet, som vi så drøfter i dag.
Jeg kan bemærke, at Enhedslisten jo kan tage de her drøftelser med regeringen.
Det er helt fair.
Når man kigger på beslutningsforslaget, er økonomien heller ikke taget med, og det er bare et sted, jeg må anholde.
Finansieringen er jo ikke på plads.
Men det er ikke nogen overraskelse, for det fremgår hverken af dette beslutningsforslag eller de tidligere beslutningsforslag.
Det kan være, at Enhedslisten har fundet måder, hvorpå de kan trylle penge frem, så de kan gennemføre de her beslutningsforslag og kan pege på en finansiering.
Jeg vil bare understrege, at det, vi er optaget af, er vækst og jobskabelse, og Enhedslisten er optaget af ændringer i dagpengesystemet.
Man kan så undre sig over, at Enhedslisten ikke allerede har fået gennemført disse forskellige tiltag i forbindelse med nu to indgåede finanslovsaftaler.
Man kan konstatere, at Enhedslisten i øjeblikket forsøger at sjæle stemmer fra regeringen, og det gør de så ved at fremsætte de her beslutningsforslag, og ja, det er jo temmelig gennemskueligt og måske også trættende for enkelte.
Omvendt er det en populistisk tilgang til tingene, og det er fair nok, at Enhedslisten bruger sine muligheder, men man kan sige, at resultatet indtil videre har været lidt sparsomt.
Den her kamp mellem Enhedslisten og regeringen kan man tage her i Folketingssalen, og man kan tage den udenfor døren.
Vi kan ikke støtte op om beslutningsforslaget.
Det mangler jo både finansiering og ideer til jobskabelse.
Og så skal jeg bare slutte af med at sige, at jeg på vegne af De Konservative skal meddele, at de heller ikke kan støtte beslutningsforslaget.
Jeg undrer mig bare over, at Enhedslisten bruger så meget energi på lige præcis det her.
Jeg mener, at svaret er, at vi skal skabe mere vækst og nogle flere job.
Det er sådan set det bedste, vi kan gøre for de ledige, der står til at falde ud af dagpengesystemet.
Det er den tryghed, vi kunne være med til at skabe.
Jeg glæder mig sådan set over, at vi lige har aftalt med regeringen, at vi genindfører boligjobordningen, så vi kan skabe flere tusinde job i byggeriet.
Det er en ordning, som Enhedslisten var med til at afvikle.
Det kan jo lyde mærkværdigt for mennesker, at Enhedslisten var med til at afvikle en ordning, der faktisk skabte job.
Venstre er med til at genindføre den.
Så den påstand om, at Venstre er hånlig, hører ingen steder hjemme.